b'\n_START_ARTICLE_\nNicolae Cartojan\n_START_SECTION_\nBiografie\n_START_PARAGRAPH_\nEste fiul lui Anghel Cartojan \xc8\x99i al Mariei (n. Petrescu). A fost bursier la Liceul \xe2\x80\x9eSf\xc3\xa2ntul Sava\xe2\x80\x9d din Bucure\xc8\x99ti. \xc3\x8el \xc3\xaent\xc3\xa2lne\xc8\x99te pe profesorul Ion Bianu, care preda \xc3\xaen ciclu secundar, iar aceast\xc4\x83 \xc8\x99ans\xc4\x83 \xc3\xaei va modifica destinul. Se \xc3\xaenscrie \xc3\xaen anul 1902 la Facultatea de Litere unde \xc3\xaei va avea profesori pe Titu Maiorescu, Nicolae Iorga \xc8\x99i Ion Bianu, ajuns \xc3\xaentre timp profesor universitar. Ultimul \xc3\xael va angaja dup\xc4\x83 absolvirea facult\xc4\x83\xc8\x9bii la sec\xc8\x9bia de manuscrise a Bibliotecii Academiei Rom\xc3\xa2ne. A fost profesor de limb\xc4\x83 \xc8\x99i literatur\xc4\x83 rom\xc3\xa2n\xc4\x83 la \xc8\x98coala Comercial\xc4\x83 din Giurgiu \xc8\x99i la Gimnaziul Ion Maiorescu din acela\xc8\x99i ora\xc8\x99, din 1907 p\xc3\xaen\xc4\x83 \xc3\xaen timpul Primului R\xc4\x83zboi Mondial. Dup\xc4\x83 declan\xc8\x99area acestuia, se va muta \xc3\xaen Bucure\xc8\x99ti, la liceele Matei Basarab \xc8\x99i Gheorghe Laz\xc4\x83r. Apoi va fi profesor la Seminarul Central \xc8\x99i la Seminarul Pedagogic Universitar Titu Maiorescu, iar \xc3\xaentre 1923-1930 la \xc8\x98coala Superioar\xc4\x83 de Arhivistic\xc4\x83 \xc8\x99i Paleografie. Timp de doi ani, \xc3\xaentre 1 octombrie 1912 \xc8\x99i 1 septembrie 1913, 1 noiembrie 1913 \xc8\x99i 1 februarie 1914, \xc3\xae\xc8\x99i va \xc3\xaentrerupe activitatea de dasc\xc4\x83l pentru a urma cursuri de specializare la Universitatea din Berlin. \xc3\x8e\xc8\x99i ia examenul de docen\xc8\x9b\xc4\x83 la Catedra de istorie a literaturii rom\xc3\xa2ne \xc3\xaen 1921 sub conducerea lui Ion Bianu. Va fi pe r\xc3\xa2nd asistent, din 1923 conferen\xc8\x9biar. Din 1930 devine profesor titular al Facult\xc4\x83\xc8\x9bii de Litere din Bucure\xc8\x99ti, ocup\xc3\xa2nd chiar catedra magistrului s\xc4\x83u, Ion Bianu._NEWLINE_A fost cel mai aplicat exeget al c\xc4\x83r\xc8\x9bilor populare, acoperind \xc3\xaen studiile consacrate acestora originile, motivele, temele, filia\xc8\x9bia, circula\xc8\x9bia, mediile sociale de receptare \xc3\xaen Europa \xc8\x99i Peninsula Balcanic\xc4\x83._NEWLINE_Ca membru al Comisiei Interna\xc8\x9bionale de Istorie Literar\xc4\x83 Modern\xc4\x83 din Paris, a colaborat la realizarea unui Repertoriu cronologic al literaturilor moderne (R\xc3\xa9pertoire chronologique des litt\xc3\xa9ratures modernes, 1935), coordonat de Paul van Tieghem .'